ועדת הכספים, כנסת 17, פרוטוקול מספר 93, 2006-07-18 12:30

יעקב ליצמן: אני פותח את הישיבה.

יעקב ליצמן: על סדר היום - פיטורי אחיות המעניקות שירותי בריאות לתלמיד.

יעקב ליצמן: חבר-הכנסת חיים אורון, אתה ביקשת ולכן תציג זאת.

חיים אורון: ברצוני להציע לוועדה הצעה אחת.

חיים אורון: יש פה הנושא העקרוני.

חיים אורון: אתה הבטחת שהשרים למיניהם, והשרים השונים, יבואו לפה עוד לפני דיוני התקציב, ואחד מהם הוא שר הבריאות, ואני מציע שאת הדיון העקרוני על מעמד השירות הזה ומקומו נקיים אז.

חיים אורון: היום, יש שאלה פשוטה מאד.

חיים אורון: היא כבר עולה פה – לפי מה שאני זוכר - פעם שלישית.

חיים אורון: זאת השאלה של 17 מליון שקל.

חיים אורון: אם לא יהיו 17 מליון שקל שצריכים להיות מתוקצבים עכשיו כדי לאפשר את השלמת השנה הזאת, משום ששנת התקציב לא חופפת את שנת הלימודים, לא יהיה כסף לאחיות בריאות הציבור.

חיים אורון: אדוני היושב-ראש, אני מציע, שנחליט לעשות מה שעשינו כמה פעמים פה כבר פעמיים - להגיד לכל מי שצריך להגיד שצריך למהר להביא את ה-17 מליון שקל.

חיים אורון: ואת הדיון העקרוני אני מציע שנקיים עם שר הבריאות כשהוא יהיה נוכח פה.

חיים אורון: אבל, כרגע, בלי שהאוצר יעביר את הכסף, לא יהיה פתרון.

חיים אורון: ושלא ישלח אותנו למשרד הבריאות, כי אין שם כסף.

יעקב ליצמן: תגיד לי מה עדכון המצב.

חיים אורון: עדכון המצב - נשלחו הודעות פיטורין לכל האחיות.

ראובן ריבלין: זו גזירה של האוצר.

1063: הם שלחו הודעות פיטורין לכל אחיות בריאות הציבור, שזה 406 משרות, כלומר 700 אחיות בגלל שרובן עובדות בחלקיות משרה.

1063: מה הם עשו?

1063: באותו יום שהיינו בדיון אצל השר וביקשתי דיון דחוף, כי הכרזנו על סכסוך עבודה, שלחו מכתבים שמעכבים את הפיטורים בשבועיים.

1063: כל שנה אנחנו יושבים על אותו הדבר, וכל שנה גם מקצצים באחיות.

1063: ב-2001 היו 620 משרות ועכשיו הם ירדו ל-406 משרות.

1063: אנחנו רואים שהיחס בין התלמידים לבין האחיות הוא פשוט הפוך.

1063: עכשיו אחות אחת נותנת שירות ל-5,000 תלמידים.

1063: כך מתייחסים לאנשים שהם מלח הארץ, והמשכורות שמקבלים בבריאות הציבור הן נמוכות, אין שם משמרות או דברים כאלה.

1063: מתייחסים לאחיות בריאות הציבור כאל עובדים זרים - כל שנה מפטרים אותן ואחר כך אנחנו יושבים פה ושומעים על ה-17 מליון שקל וה-18 מליון שקל.

1063: רבותי, ב-2001, כשהיו פחות ילדים, התקציב היה 84 מיליון.

1063: אחר כך הוא ירד ל-50 מיליון, וכל פעם אנחנו באים הנה על ה-17 מיליון שקל.

1063: אני חושבת שלא צריך לבקש נדבה.

1063: אנשי האוצר הם עבריינים, כי הבריאות לתלמיד זה דבר שמעוגן בחוק.

1063: אני אומרת דבר אחד.

1063: אני לא רוצה את ה-17 מליון שקל.

חיים אורון: את רוצה החלטה עקרונית.

חיים אורון: אני הולך אחרייך.

1063: בדיוק כך.

1063: אני לא רוצה את ה-17 מליון שקל.

1063: אני באה ואומרת- - -

שלי יחימוביץ': אנו רוצים גם את ה-17 מליון שקל.

ראובן ריבלין: אנחנו לא מחליטים במקום הממשלה.

ראובן ריבלין: אנו צריכים לעצור ולבלום את הדבר הזה, עד שהם יתעייפו או שחלילה הם- - -

חיים אורון: לא.

חיים אורון: עד שבתקציב 2007 ישנו את החוק.

1063: דע לך שגם בתקציב 2007 הם לא יגיעו ל-406 משרות, כי ועדת חריגים באופן אוטומטי מקצצת את האחיות.

1063: אם עוזבת אחות - נותנים חצי אחות.

יעקב ליצמן: תגידי לי בתמצית מה את רוצה.

1063: קודם כל, אני רוצה שלא יהיו יותר מכתבי הפיטורין האלה, ההתעללות הזאת בעובדים.

1063: מי ששולח מכתבים ואחרי שבועיים מעכב זאת, תסלח לי, זה אדם שצריך אשפוז.

יעקב ליצמן: יובל פרידמן, אני מבקש את תשובתך.

יובל פרידמן: מי שמעסיק היום את האחיות המדוברות זאת האגודה לבריאות הציבור.

1063: הן עבדים.

יובל פרידמן: הסיבה לפיטורין היתה מכיוון שלא סודר הפטור ממכרז.

יובל פרידמן: אני מבין שנעשתה טעות, ומישהו חזר בו.

יעקב ליצמן: עוד פעם אנו חוזרים למכרז הזה?

יובל פרידמן: יכול להיות שהיה צריך לעשות סוף מעשה במחשבה תחילה ולבדוק זאת לפני כן.

יובל פרידמן: אבל מכיוון שזה נעשה, משכו את המכתבים.

יובל פרידמן: בתקופה הקרובה, בשלושת החודשים הקרובים, ינסו להסדיר את סיפור הפטור ממכרז.

יובל פרידמן: זה לא יהיה מעכשיו לעכשיו.

דוברת: זה פיטורין ערב ראש-השנה.

ראובן ריבלין: בכמה משרות זה יעלה להם?

יצחק וקנין: דבר ברחל בתך הקטנה.

ראובן ריבלין: כל פעם התרגיל הוא כדי שיבואו ויאמרו להם: כמה אתן מוציאות.

1063: ואז אומרים להן: תקצצו.

יעקב ליצמן: אתה מדבר על שלושה חודשים, כלומר אנחנו מגיעים לספטמבר.

דובר: התחלת שנת הלימודים.

משה גפני: ערב ראש-השנה.

חיים אורון: מה יהיה בשלושת החודשים האלה?

יובל פרידמן: בזמן הזה יצטרכו לבחון אם מאריכים את הפטור ממכרז לעבודה וממשיכים את ההעסקה או שיוצאים למכרז שיכול לקחת גם חודשים.

שלי יחימוביץ': מה יקרה בתקופת הביניים?

יעקב ליצמן: אמרת כרגע דבר קשה.

יעקב ליצמן: אמרת שאם תחליטו על מכרז, זה ייקח כמה חודשים.

יעקב ליצמן: מה יהיה בזמן הזה?

יובל פרידמן: אם תהיה תקופת ביניים שיחליטו לצאת למכרז, ברור שבתקופה הזאת לא יפטרו אחיות.

שלי יחימוביץ': למה זה צריך להיות ברור?

יעקב ליצמן: אם כך, בוא ונעשה משהו אחר.

יעקב ליצמן: עד 2007 – כלומר, אני מדבר על עוד שנת לימודים - לא עושים כלום, לא יוצאים למכרז.

יעקב ליצמן: אז קודם כל יהיה שקט שנה.

יעקב ליצמן: אני בכלל חושב שצריך להמשיך במצב ולא לפטר, אבל אתה רוצה לבדוק זאת מחדש.

יעקב ליצמן: אני כרגע לא אומר לך מה לעשות.

יעקב ליצמן: אני אומר לך רק דבר אחד: עד שנת הלימודים 2008, כלומר ספטמבר 2007, לא עושים כלום.

יעקב ליצמן: אני רוצה שנה מנוחה.

יעקב ליצמן: בוועדת הכספים יש לנו דאגות יותר גדולות.

יעקב ליצמן: תרדו מאיתנו.

יעקב ליצמן: רבותי, האם זה מקובל עליכם?

יצחק וקנין: בוודאי שזה מקובל.

חיים אורון: זה מקובל, בתנאי שעושים העברה תקציבית של 17 מליון שקל בשבוע הבא.

יעקב ליצמן: ברור שאחר כך נצטרך לראות מה הם עושים.

יעקב ליצמן: אבל תן לי להוריד ממני את כאב הראש של הפיטורין.

חיים אורון: המכרז בנוי על הערכה שאפשר לעשות את השירות יותר בזול - נכון?

יובל פרידמן: בדיוק.

יעקב ליצמן: חבר-הכנסת חיים אורון, מה הוא אמר לפרוטוקול?

יעקב ליצמן: הוא אמר כך: אנחנו נבדוק עכשיו שלושה חודשים ונוציא זאת למכרז.

יעקב ליצמן: אם יוצאים, זה ייקח כמה חודשים, ונראה מה עושים.

יעקב ליצמן: אני אלך איתו.

יעקב ליצמן: אבל עכשיו אני אומר - תן לנו עד ספטמבר 2007 שתהיה לנו מנוחה.

יעקב ליצמן: אין פיטורין והכל- - -

שלי יחימוביץ': אבל, את הפיטורין מוציאה האגודה.

שלי יחימוביץ': הם צריכים להעביר את התקציב.

יעקב ליצמן: ברגע שיש לנו הסכמה, נצטרך לראות איך חיים עכשיו.

יעקב ליצמן: זה ההמשך.

שלי יחימוביץ': אבל צריך מאוד להיזהר מהמכרז הבא.

שלי יחימוביץ': אם יחליטו שהם מוציאים מכרז חדש, הם יוציאו זאת לכל דיכפין.

שלי יחימוביץ': יגיע מכרז שיבקש מחיר זול מאוד, ואנו יודעים מהי המשמעות של מכרז זול מאד.

יעקב ליצמן: חברת-הכנסת יחימוביץ, זאת כבר שאלה לדיון.

יעקב ליצמן: עמדתי היא נגד, אבל כשיבוא השר לדיון בתקציבו נדבר איתו.

יעקב ליצמן: אבל בינתיים, עד ספטמבר 2007, יהיה שקט.

יעקב ליצמן: הצעתי אומרת שאנו לא מחליטים.

יעקב ליצמן: יובל פרידמן אמר דבר אחד, אני מאמץ 70% ממה שהוא אמר.

יעקב ליצמן: הוא לא התכוון שזו תהיה התוצאה, אבל זה מה שאני מציע.

יעקב ליצמן: הוא אמר: "ייקח שלושה חודשים עד שנחליט".

יעקב ליצמן: גם אם יחליטו על מכרז, זה יהיה תהליך של כמה חודשים.

יעקב ליצמן: רבותי, למה לטרטר את האנשים כל השנה.

יעקב ליצמן: תן לנו שנת לימודים במנוחה, ובינתיים יבוא שר הבריאות לכאן ואנו נדון איתו ונלבן את הבעיה ברצינות.

ראובן ריבלין: בינתיים, הוא מקציב את הכסף לאגודה.

יעקב ליצמן: לא.

יעקב ליצמן: זה אפשר- - -

משה גפני: למה הויכוח ביניכם?

משה גפני: להצעה הזאת האוצר לא מסכים.

1063: אני רוצה להגיד לך דבר אחד.

1063: היושב ראש ליצמן, הוא לא עונה לך כך.

יובל פרידמן: בימים האלה מתקיימים דיוני תקציב לקראת תקציב 2007.

יובל פרידמן: אני חושב שבשלושת החודשים האלה אפשר יהיה להגיע גם להסכמה - אני מקווה - ברמה העקרונית.

יעקב ליצמן: כל דבר שאתה מגיע עליו להסכם עם האגודה - אינני מתערב ולא מפריע לך.

יעקב ליצמן: אף אחד לא הפריע לך ולא התערב לך כאן.

יעקב ליצמן: אנו לא מנהלים משא ומתן.

יעקב ליצמן: אני אומר רק דבר אחד.

יעקב ליצמן: אתה אומר שאתה זקוק - לפחות מה שאני תרגמתי - לשמונה חודשים.

יעקב ליצמן: שלושה חודשים עד להחלטה, ולאחר מכן כמה חודשים כדי להוציא מכרז.

יעקב ליצמן: אז, אני מקבל את מה שאתה אומר.

יעקב ליצמן: אני אומר: תן לנו עד סוף השנה שקט.

חיים אורון: חבר הכנסת ליצמן, אתה מאבד משהו בלוח-הזמנים.

חיים אורון: אבי ישראלי אמר לי לפני יומיים, שאם אין לו 17 מליון שקל, הוא לא יכול לחתום ולבצע את ההסכמים האלה.

חיים אורון: לכן, אל תחכה ל-17 מליון שקל, כי אם תחכה ל-17 מליון שקל, משרד הבריאות לא ייקח התחייבות להעסיק את האחיות.

יעקב ליצמן: חבר-הכנסת אורון, אני חוזר פעם שלישית.

יעקב ליצמן: אני אומר דבר אחד: קודם כל, נסכם שלא מפטרים עד סוף השנה.

יעקב ליצמן: גם על זה נציג האוצר מגמגם ולא אומר לי כן או לא.

יובל פרידמן: אני אומר דברים ברורים.

יובל פרידמן: בשלושת החודשים הקרובים יבדקו את שאלת הפטור, ובזמן הזה לא יפוטרו אחיות.

יובל פרידמן: צריך גם לזכור, שאנו חיים תחת תקציב 2006.

יובל פרידמן: תקציב 2006 קבע את התקציב לשירות הזה.

יעקב ליצמן: גם לפני שנה, ב-2005, לא היה כסף.

יעקב ליצמן: ועדת הכספים קיימה דיון, והוספתם כסף.

יעקב ליצמן: גם השנה תעשו זאת.

יעקב ליצמן: אני אומר לך שזה יהיה.

שלי יחימוביץ': מה זאת אומרת?

שלי יחימוביץ': האם זה לא תוקצב ב-2006?

ראובן ריבלין: עשו בעיה מספטמבר עד ינואר, כי שנת הלימודים לא חופפת לשנת הכספים.

1063: חבר הכנסת אורון אמר בשנה שעברה שאנו נשב שוב השנה, וזה חד-פעמי.

משה גפני: זה כל הזמן ככה.

יעקב ליצמן: יובל פרידמן, מה אתה אומר?

יובל פרידמן: שוב, אני אומר שההסכמה היא לשלושה חודשים שיפתרו את בעיית הפטור.

יובל פרידמן: אני חושב שזמן טוב - - -

ראובן ריבלין: יושבת-ראש הכנסת צריכה להודיע להם שלא נעלה את חוק התקציב - - כמו שעשינו בפעם הקודמת כשישבנו - -

יובל פרידמן: יש דיוני תקציב, וראוי לעשות זאת ברמה של משרדים, ברמה של השרים.

יעקב ליצמן: לא התערבתי לך בהחלטה של מה אתה הולך לעשות.

יעקב ליצמן: אבל, נניח שתחליטו על מכרז.

יעקב ליצמן: במקרה כזה, אתה צריך בשביל זה חצי שנה.

יעקב ליצמן: אז מה אתה מבלבל לי את המוח?

יעקב ליצמן: קודם כל, אני רוצה שהם יהיו רגועים שהשנה לא מפטרים אף אחד.

יעקב ליצמן: ואז, במשך השנה, אפשר לבדוק את העניין.

ראובן ריבלין: האוצר צריך להבין שהכנסת, על כל פנים עד היום, לא הסכימה לוותר על השירות הזה, שירות ישיר של המדינה לתלמיד.

שלי יחימוביץ': לא ויתרנו.

שלי יחימוביץ': הן כבר מועסקות באמצעות אגודה.

שלי יחימוביץ': כבר עשינו מיקור חוץ של זה.

ראובן ריבלין: הנושא הזה לא יועבר לקופות-חולים.

ראובן ריבלין: אנו קבענו את זה.

ראובן ריבלין: הודענו להם חד-משמעית.

1063: זה גם יצא מחוק ההסדרים.

ראובן ריבלין: זה ריטואל.

ראובן ריבלין: אלמנות צה"ל ואחיות בתי-הספר - להבדיל אלף אלפי הבדלות.

ראובן ריבלין: כל פעם מורידים את זה, ומביאים את זה חזרה.

ראובן ריבלין: אחיות בריאות הציבור - זה השירות, שהן נמצאות בבתי-הספר.

1063: חבר-הכנסת ליצמן, אתה רוצה לשמוע את דעתי?

1063: אם אחות אחת צריכה לתת שירות ל-5,000 תלמידים, מוטב שהשירות ייסגר.

1063: אני באה ואומרת דבר אחד: הם לא מבינים שפה אחרת.

1063: אני גם כתבתי לשר האוצר ולשר הבריאות, ששנה הבאה גם לא נפתח כך את השנה, עד שלא יהיה פעם אחת ולתמיד תקציב נורמלי לאחיות בריאות הציבור.

1063: מותר למדינת ישראל לבוא ולהגיד "יש לי רפואה לתפארת מדינת ישראל, אבל אני רוצה לתת טיפול כמו בזנזיבר" - שתקום ותגיד את זה.

1063: הרי מדובר פה גם על רפואה מונעת.

1063: כשקוראים שהילדים לא מקבלים חיסון, אחר כך מצלצלים ושואלים למה לא.

1063: ואחר כך לוקחים את האחיות של טיפות-החלב, שגם ככה המצב קשה, ומקצצים בהן, ואבי ישראלי בא ואומר לי: למה?

1063: איך לא יתנו חיסונים בבתי-הספר?

1063: לוקחים את האחיות מטיפות-החלב שילכו לבתי-הספר, בגלל שבבתי-הספר אין אחיות שיתנו חיסונים.

1063: זה חוסר אחריות לתת טיפול במצב הזה.

1063: אם נציג האוצר מגמגם ולא יודע לתת תשובה ישירה - ואינני מאשימה אותו כי הוא מקבל הוראות מלמעלה - אם הוא מגמגם ואין לו תשובה ישירה, אז מוטב שיפסיקו את השירות הזה.

1063: צריך להפסיק את השירות הזה: גם את טיפות-החלב וגם את בריאות התלמיד וזהו.

יעקב ליצמן: רבותי, ביום שני בשעה 10:00 תבואו שוב.

יעקב ליצמן: עד אז אני מבקש מהממונים שלכם להופיע כאן ולראות בדיוק מה עושים.

1063: אדוני היושב-ראש, אני גם רוצה לומר לך שבתקופה כזו, במלחמה, כשהאחיות לא נמצאות בבתי-הספר, זה גם- - -

ראובן ריבלין: את שיכנעת אותנו.

ראובן ריבלין: חבל להמשיך.

יעקב ליצמן: מר אשר ברק, מה אתה אומר?

אשר ברק: אין לי שום דבר חדש להגיד.

אשר ברק: אנו מכירים את הנושא, ואנו יודעים בדיוק מה היתה העמדה של האוצר.

אשר ברק: היינו פה בשנה שעברה.

אשר ברק: אין לי מה לחדש.

ראובן ריבלין: אתם תומכים ב- - -

אשר ברק: אנו תומכים בזה שאנו צריכים את הכסף עכשיו.

אשר ברק: זה נמצא בדיוני התקציב מול האוצר.

אשר ברק: הסיבה האמיתית לכך שיצאו מכתבי הפיטורין עכשיו היא בגלל המכרז ולא בגלל נושא התקציב.

אשר ברק: אבל, גם התקציב יבוא, כמו שבא בשנה שעברה ולפני שנה.

יעקב ליצמן: ביום שני בשעה 10:00 בבוקר נחדש את הדיון הזה.

חיים אורון: אני מבקש בקשה אחת - שהתשובה שנקבל ביום שני תהיה על דעת שני השרים.

ראובן ריבלין: מאה אחוז.

חיים אורון: אינני רוצה להביא את השרים לפה, אבל שהשרים ידברו ביניהם.

אשר ברק: אפשר להשתדל.

יעקב ליצמן: רבותי, ביום שני אנחנו נקיים דיון על זה.

פרנסיס מימון: ברצוני רק להגיד, שאנו יודעים כמה השירות הזה עולה, כי הכסף שניתן לאגודה לא הספיק.

פרנסיס מימון: אז, אנו יודעים בדיוק כמה חסר.

פרנסיס מימון: אבל אני חושב שמכיוון שהחוזה נגמר, זאת הזדמנות פז להחזיר את הדבר הזה למשרד הבריאות, כדי שמשרד הבריאות ייתן סוף-סוף וייקח אחריות על ילדי המדינה.

פרנסיס מימון: כל כך חבל שבשנה הבאה אנו שוב נהיה עם אותה השאלה.

פרנסיס מימון: אני חושב שלוועדה הזאת יש הכוח לשנות את הדברים.

יעקב ליצמן: ביום שני אני מבקש שיהיה כאן גם רביב סובול.

יעקב ליצמן: אם לא נבוא על סיפוקנו ביום שני, נבקש שגם השר יבוא.

יעקב ליצמן: תודה רבה, הישיבה נעולה.